Sveučilište u Zagrebu

Fakultet političkih znanosti

Preddiplomski studij novinarstva, 1. godina

Sara Kekuš, Antonio Penić, Mislav Pislak, Eugenija Prša  
Društveno angažirani dokumentarni film  
„Metamorfoze“

Zagreb, 2017.

Ovaj rad izrađen je na Fakultetu političkih znanosti Sveučilišta u Zagrebu pod vodstvom

izv. prof. dr. sc Viktorije Car i predan je na Natječaj za dodjelu Rektorove nagrade za akademsku godinu 2016./2017.

Poštujući etička pravila koja se odnose na akademske radove, od sve četiri protagonistice zatražena je suglasnost za prijavu ovog rada – društveno angažiranog dokumentarnog filma na Natječaj za Rektorovu nagradu za akademsku godinu 2016./2017. te njegovu eventualnu javnu objavu na mrežnim stranicama Sveučilišta u Zagrebu. Zbog zaštite prava na privatnost protagonistica, suglasnosti nisu priložene u ovaj dokument, već su dostupne na uvid kod autorica i autora ovog rada.

SADRŽAJ

[1. UVOD 1](#_Toc481066790)

[2. SINOPSIS DOKUMENTARNOG FILMA 2](#_Toc481066791)

[3. RASPRAVA 4](#_Toc481066792)

[4. ZAKLJUČAK 6](#_Toc481066793)

[5. ZAHVALE 7](#_Toc481066794)

[6. POPIS LITERATURE 8](#_Toc481066795)

[7. SAŽETAK 9](#_Toc481066796)

[8. SUMMARY 10](#_Toc481066797)

[9. BIOGRAFIJE AUTORICA I AUTORA 11](#_Toc481066798)

[10. PRILOZI 13](#_Toc481066799)

# UVOD

Projekt „Metamorfoze“ razvio se iz pretpostavke kako se spomenuta tema transrodnosti u medijima u Hrvatskoj uglavnom ignorira, a ako joj se i daje ponešto medijskog prostora tada se transrodnost predstavlja kao tabu te se prezentira na neispravan, senzacionalistički i tabloidiziran način koji ne pridonosi razvoju tolerancije i društvene inkluzije. Iz tog razloga, u sklopu kolegija *Vizualna kultura* na Fakultetu političkih znanosti Sveučilišta u Zagrebu, snimljen je kratkometražni dokumentarni film pod nazivom „Metamorfoze“, čija je svrha gledatelje upoznati s osnovnim pojmovima unutar transrodnog identiteta, bilo da su gledatelji pripadnici LGBT zajednice, njihovi roditelji, prijatelji ili bilo koji drugi promatrači sa željom izlaska iz okvira rodne binarnosti ili informiranja o istom.

Film karakteriziraju osobine dokumentarističkog žanra jer upravo ta forma najbolje zrcali stvarne, nerežirane živote protagonistica u njihovim intimnim prostorima, mjestima po kojima se kreću te njihove svojstvene želje i stavove. Prikazuje ih se, ne samo kao osobe definirane rodnim identitetom, već i poput svake druge osobe ispunjene spektrom različitih ljudskih karakteristika, čime se želi dočarati banalnost fokusa na onu jednu karakteristiku ljudske prirode - seksualni identitet.

Gledatelje se u početku upoznaje s pojmovima transrodnosti i rodnog identiteta, stvaranjem jasne distinkcije između pojma roda i spola. Svaka protagonistica iznosi svoju priču o *out*-anju te govori o prihvaćanju od strane obitelji, prijatelja ali i prihvaćanju samih sebe. Progovaraju i o borbi s depresijom te njezinim posljedicama, birokratskom sustavu koji ih sprječava u samoispunjenju, ključnim koracima osobne tranzicije, fizičkim i psihičkim promjenama, pitanjima samog postupka promjene spola, ali i o pronalasku partnera te o svakodnevnim izazovima s kojima se susreću u društvu u kojem se (pro)nalaze.

U tijelu teksta osvrnut ćemo se na proces snimanja dokumentarnog filma, od tehničkih aspekata, audio i vizualnog dijela do toga kako i zašto je tako koncipiran. Potom slijedi rasprava unutar koje se dekonstruira binarni koncept i njegove posljedice na društvo, posebice ove seksualne manjine.

# SINOPSIS DOKUMENTARNOG FILMA

Dokumentarni film „Metamorfoze“ započinje kratkom uličnomanketom koja obuhvaća nekoliko sugovornica i sugovornika u Zagrebu koji dijele različita mišljenja o transrodnosti i transrodnim osobama. Ovim pristupom gledatelja se nastoji zaintrigirati za temu i ukazati na pluralnost mišljenja o pojmu. Premda je riječ o novinarskoj formi, *vox populi* se pokazao kao učinkovit pristup za prezentaciju ideje jer na dinamičan način gledatelja uvlači u kontekst pojma transrodnosti dok istovremeno ostavlja prostora da publika sama formira mišljenje. Gledatelja se potom upoznaje s pojmom transrodnosti i njezinim temeljnim postavkama na što se nadovezuje doživljaj pojma i suočavanje s istim od strane protagonistica, njihovih obitelji i prijatelja. Idejom se aludira na osjetljivost teme i utjecaj spoznaja o rodnom identitetu na okolinu i najbliže pripadnike zajednice. Upravo te spoznaje u mnogim slučajevima dovode do pojave depresije i otuđenosti koje protagonisticama predstavljaju problem u svakodnevnoj interakciji s ljudima i samima sobom.

Film gledatelju pruža odgovor na spomenuta stanja i rješenje za probleme kojima se transrodne osobe suočavaju, a koje počiva u procesu prilagodbe spola. Iz toga proizlazi nekoliko iskustava koja se dotiču psihičkih i fizičkih promjena uslijed terapije, ali i same operacije spola kao neophodne stavke na putu do ostvarivanja vlastitog identiteta. Publika tako dobiva uvid u promjene koje transrodne osobe proživljavaju u procesu tranzicije i kako se one odražavaju na njihovu svakodnevicu, a između ostalog i potragu za srodnom dušom ili partnerom/icom. Za sam kraj, jedna od protagonistica sumira vlastito poimanje cjelokupne problematike neprihvaćanja transrodnih osoba u društvu i nudi rješenje za pozitivniji ishod kroz prizmu poistovjećivanja s drugima i naglašene empatije kao jedinog kompromisa za međusobno prihvaćanje.

Zbog nedostupnosti adekvatne opreme, za snimanje intervjua nije korišten eksterni mikrofon što je rezultiralo bilježenjem ambijentalnih zvukova i govora sugovornika na istom tonskom kanalu. Slaba potpora se u procesu montaže filma pokazala kao veliki izazov zbog kojeg je u konačnici umanjena kvaliteta zvuka u filmu. Kada je riječ o zvuku, važno je istaknuti pojedine odluke koje su oblikovale film u cjelinu kakva jest. Prva takva odluka odnosila se na govor reportera ili „off“ koji je izostavljen iz cijelog filma kako svojom prisutnošću ne bi narušio ritmičnost izjava sugovornica koje se tečno nadovezuju jedna na drugu i zajedno tvore koherentnu cjelinu. Govor reportera bi tako dokinuo i prisutnost emocije jer bi iz opuštenog koncepta film preoblikovao u novinarski format kojeg karakteriziraju stroga činjeničnost i formalnost čime bi film izgubio na ugođaju. Ovom odlukom, sugovornicama je prepušteno da govore za sebe i svoja iskustva iznesu na način koji žele, a koji istovremeno prezentira njihovu osobnost i pruža gledatelju uvid u njihov karakter.

Tijekom cijelog filma, pozadinom je provučena lagana, usporena i nenametljiva skladba autora Fabrizia Paterlinia pod nazivom „Veloma“. Implementacijom skladbe u film stimulirana je i naglašena emocija na određenim dijelovima, dok su dijelovi bez sugovornika ispunjeni zvukom čime se gledatelju otvara mogućnost da na trenutke između izjava procesuira informacije koje je zaprimio i razmisli o onome što je upravo rečeno.

Ipak, slika je ta koja govori tisuću riječi i zapravo najveća koncentracija pažnje u procesu snimanja filma bila je usredotočena na vizuale i priču koja će biti ispričana slikom. Kako su glavne akterice filma upravo transrodne osobe, ta ideja ostaje prisutna i po pitanju vizuala zbog čega većina snimljenih kadrova obuhvaća upravo protagonistice ovog filma. Snažne ekspresije sugovornica upotpunjene iskrenim i životopisnim izjavama omogućile su da pažnja ostane upravo na njima i onome što govore. Najčešće korišteni planovi prilikom provođenja intervjua su blizi plan i krupni plan kako bi se naglasile emocije sugovornica kroz njihove izraze lica dok progovaraju o intimnim temama vezanim za svoje obitelji i prijatelje, diskriminaciju i proces prilagodbe. Pokrivni kadrovi obuhvaćaju kombinacije različitih planova ovisno o potrebi i željenom učinku pojedinog kadra. Oni istovremeno pružaju gledatelju širu sliku o karakteristikama pojedinih sugovornica i njihovog okruženja.

Važna stavka vizualnog segmenta filma je i prostor u koji su protagonistice filma smještene, a koji na dinamičan način isprepliće njihove intimne prostorije doma u kojima su se provodili intervjui i eksterne prizore parkova, ulica i trgova kojima se protagonistice neometano kreću. Razlog tomu počiva u ideji kojom se željela naglasiti prisutnost transrodnih osoba u našem društvu i sredinama u kojima živimo.

Dokumentarni film „Metamorfoze“ sniman je digitalnim fotoaparatom Canon EOS 1100D (Canon Inc., Tokyo, Japan) u HDTV formatu (1280/720P, fps/29). Postprodukcijski dio izrade odrađen je u programu Avid Media Composer (Avid, Burlington, MA, SAD). U izradi filma korišteni su intervjui koji se odnose na tri transrodne osobe, ujedno i protagonistice samog filma – Filipu, Helu i Vanju, te psihologinju Mateu Popov, mag. psych. iz udruge Trans Aid. Potpisi protagonistica su namjerno izostavljeni kako bi se same kroz film identificirale gledateljima. Film su samostalno snimili, montirali i uredili: Sara Kekuš, Antonio Penić, Mislav Pislak, Eugenija Prša.

# RASPRAVA

Koncept spoznaje roda kao individualne konstrukcije naglašeno je nekarakterističan za diskurs današnjeg društva unutar kojeg se poima. Uzgred toga nastaje distinkcija među individuama koje u tom društvu samosvjesno definiraju rod izvan njegovog sadašnjeg koncepta i onih koji ga se pridržavaju. Poštić i suradnici (2006) navode da je razvoj našeg društva uvriježio sagledavanje rodnog identiteta kroz prizmu binarnosti roda i spola. Rodni identitet podrazumijeva vlastitu rodnu samokoncepciju, koja ne mora biti strogo određena spolom koji je pripisan rođenjem. Binarni koncept uvjetuje shvaćanje rodnog identiteta svojom konstrukcijom koju sačinjavaju dvije suprotstavljene kategorije na istoj liniji spektra te odbacuje mogućnost međuprostora. Temelji se na podjeli - ženski spol/rod i muški spol/rod (Poštić i sur., 2006). „Rod predstavlja društveno/individualno konstruirane karakteristike koje proizlaze iz procesa socijalizacije te (ne)identifikacije s određenim spolom/ovima.“ (LORI, 2012:13). Individua ima pravo konstruirati vlastiti rodni identitet neovisno o binarnoj osnovi zadanih i formiranih spolnih i rodnih uloga „muškaraca“ i „žena“. Neprihvaćanje i negiranje te činjenice je diskriminacija na bazi roda odnosno rodofobija. „Spol je društveno uvjetovana medicinska i zakonska klasifikacija bioloških karakteristika koja dijeli karakteristike na kategorije prvenstveno na temelju vanjskih spolnih organa. Spol predstavlja i individualni konstrukt.“ (LORI, 2012:11).

Poštić ističe podjelu po kojoj se binarni koncept potvrđuje se kroz četiri segmenta biološke karakteristike spolnog/reproduktivnog sustava: kromosome, gonade (spolne žlijezde), hormone i spolne organe (genitalije). Različite kombinacije tih segmenata čine spol ženskim, muškim i interspolnim (interseksualnim) (Poštić i sur., 2006). „Transrodnost je kada osoba pravi tranziciju iz jednog roda u drugi… iz roda kojeg je društvo pripisalo u rod koji samostalno bira i s kojim se identificira.“ (LORI, 2012:14). Iz toga proizlazi da izražavanje spolnog/rodnog identiteta nadilazi, modificira ili negira binarni koncept.

Transrodnost, odnosno rodna disforija, podrazumijeva odvajanje uma od genitalija (LORI, 2012). Kontekst u kojem je rodna disforija svrstana pod bolesti dovodi u pitanje individualizam u slobodnom definiranju sebe kao jedinke društva. Ukoliko se odluka pojedinca potaknuta samospoznajom o vlastitom identitetu na razini roda karakterizira kao biološka anomalija onda se takva racionalizacija može interpretirati kao ograničavanje slobode određivanja vlastitog karaktera. U psihičkom aspektu koliko i u fizičkom. Krovni termin transrodnosti najčešće podrazumijeva i transeksualnost (mijenjanje spola kako bi se bolje izrazio rodni identitet). „Korelacija između transrodnosti/transeksualnosti i seksualnosti je nepostojeća. Trans osobe su u istoj mjeri podložne varijacijama seksualnih orijentacija.“ (LORI, 2012:14).

Sukladno istraživanjima udruge LORI, djeca i adolescenti/ce isto kao i odrasli mogu biti transrodni/e. Rodne razlike su djeci jasne od najranije dobi. Najčešće od druge ili treće godine života, transrodno dijete se snažno identificira sa suprotnim rodom. Niti jedna radnja koju počini roditelj ili netko drugi ne može promijeniti rodni identitet djeteta. Nerazumijevanje i manjak podrške od okoline dodatan je razlog da roditelji transrodne djece i članovi/ice obitelji budu dobro informirani o izvorima informacija i podrške (LORI, 2012). U Hrvatskoj postoje „...nevladine udruge koje se bave pitanjima rodnih i seksualnih manjina; Trans Aid Croatia, LORI, Zagreb Pride, Centar za LGBT ravnopravnost, Kontra, Iskorak“ (LORI, 2012:23).

„*Sve ono prema čemu živite svoj život, vrijednosti po kojima živite svoj život, vrijednosti do kojih se držite, sve su to teorije. One se ne smatraju teorijama zbog toga što su dio dominantnog diskursa, one se doživljavaju normalnima. Ali one su zapravo specifični skupovi tvrdnji o tome što tijela i spol (…) znače. Ja to samo izražavam i promatram na drugačiji način. Postoje ljudi koji vjeruju muško i žensko. To je teorija. Samo se ne smatra teorijom, smatra se esencijalnom istinom.“*

(Nataf i Zachary, 1996, cit. prema Peruško i sur., 2006).

Forma izražavanja teme transrodnosti kroz pojedinačne priče oblikovane dokumentarnim žanrom manje informiranim pojedincima omogućuje stupanje na manje poznat teritorij u „tuđim cipelama“. Informacija svoj oblik unutar društva može poprimiti čistim kontekstualiziranjem unutar „normalnog“ spektra kojeg predstavljamo široj javnosti kao jedinu legitimnu informativnu sferu. Obrađivanje tabua transrodnosti na ovoj razini potiče osvješćivanje legitimacije šire sfere informativnih sadržaja na tu temu čime se individualno izražavanje rodnog opredjeljenja u očima javnosti također legitimira.

# ZAKLJUČAK

##### Dokumentarni film „Metamorfoze“, nastao u okvirima seminarske nastave, postao je više od same fakultetske obaveze i prerastao u djelo koje svojim sadržajem nastoji informirati, obrazovati i približiti publici pojam transrodnosti. Ideja za projekt javila se kao odgovor na medijsku konstrukciju transrodnog identiteta kao senzacionalističku, iskrivljenu i tabu pojavu u društvu. Primarna uloga filma „Metamorfoze“ činjenično je, precizno i jasno predstaviti transrodne osobe kroz prizmu ljudskosti i empatije dok se gledatelja istovremeno upoznaje s nekim od temeljnih pojmova, procesa i situacija karakterističnih za pojam transrodnog identiteta.

##### Filmom „Metamorfoze“ i ovim radom, nastoji se obrazložiti paradigma rodne binarnosti unutar koje se postavlja pitanje spoznaje vlastitog identiteta i definiranja sebe u društveno nametnutim konstrukcijama rodnosti i spola. Upravo takve konstrukcije pospješuju društvenu stigmatizaciju transrodnih osoba kao nešto neprirodno, anomalijski i neprihvatljivo. Takva percepcija transrodnosti dovodi do širokog spektra problema koji transrodnim osobama onemogućuju učinkovitu asimilaciju u različite aspekte društvenog života čime se izravno odražava i na njihovo psihičko, a potom i fizičko stanje. Spomenuta otuđenost često rezultira teškim depresivnim stanjima. Potreba za integracijom u društvo dostiže vrhunac u trenutku kada transrodne osobe bivaju izopćene iz društva.

##### Kao odgovor na navedenu problematiku, transrodne osobe vide proces prilagodbe po završetku kojeg one zadovoljavaju paradigmu rodne binarnosti, a time i nametnute uvjete za racionalnu funkciju unutar društvenog kolektiva. Međutim, takav proces ne nudi dugoročno rješenje ovog problema. Dokumentarnim filmom „Metamorfoze“, gledatelju se nastoji ukazati na rješenje koje proizlazi iz promjene svijesti u pogledu doživljaja transrodnog identiteta na način da se suosjećanjem prema transrodnim osobama i međusobnim uvažavanjem potakne stabilno i funkcionalno egzistiranje unutar društvenog kolektiva. Bez obzira na sve prepreke, te osobe su borci uz koje naše društvo biva zaokruženo čvrstim različitostima koje tvore smislenu cjelinu.

# ZAHVALE

Posebno zahvaljujemo Filipi, Heli i Vanji na ukazanom povjerenju i ustupanju prilike za realizaciju dokumentarnog filma. Nadalje, Matei Popov zahvaljujemo na otvorenoj suradnji i pristupačnosti. Također, zahvaljujemo svima koji su nam pružili potporu tijekom produkcije filma i izrade rada.

# POPIS LITERATURE

Hodžić, Amir i Poštić, Jelena, (ur.) (2005) Konferencija *Transgresija roda:* *spolna-rodna ravnopravnost znači više od binarnosti* (2005). Zagreb: Ženska soba.

Lezbijska organizacija Rijeka „LORI“. (2012). *Prihvaćanje pripadnica i pripadnika seksualnih i rodnih manjina u obitelji*. Rijeka: Lezbijska organizacija Rijeka "Lori".

Lezbijska organizacija Rijeka „LORI“. (2012). *Put u prosTRANStvo*: *transrodnost, transeksualnost, rodna nenormativnost*. Rijeka: Lezbijska organizacija Rijeka "Lori".

Poštić, Jelena; Mamula, Maja i Hodžić, Amir (2005) *Seksualna prava:* *Budućnost ravnopravnosti*. Zagreb: Ženska soba.

Poštić, Jelena; Mamula, Maja i Hodžić, Amir (2006) *Kreacija spola? Roda?* Zagreb: Ženska soba.

# SAŽETAK

Sara Kekuš, Antonio Penić, Mislav Pislak, Eugenija Prša: *Društveno angažirani dokumentarni film „Metamorfoze“*

Kroz formu društveno angažiranog dokumentarnog filma „Metamorfoze“, predstavljen je pojam transrodnosti u svjetlu koje poprima unutar svakodnevice našega društva. Kroz tri individualna slučaja, film prikazuje problematiku koja stoji iza dijagnoze rodne disforije kao i načine na koje se protagonistice nose s istim. Tim pristupom, osim informativne, film pridonosi i emocionalnoj funkciji unutar koje se gledatelj može poistovjetiti sa situacijom u kojoj se nalaze protagonistice te time lakše razumjeti cjelokupnu problematiku pojma transrodnosti. Primarno, s ciljem informiranja, film publiku upoznaje s osnovnim terminima i konceptima unutar kojih naše društvo doživljava transrodnost. Sama izvedba, od odabira mjesta snimanja i kadrova do odabira slijeda informacija, popraćena je tehnički slabom potporom koja je utjecala na završni produkt. Neovisno o tom aspektu, gledatelju se nastoji ukazati na problematiku koja uključuje definiranje roda i spola unutar društvenih konstrukcija. Time se dovodi u pitanje prelaženje njihovih granica s ciljem uvažavanja individualne slobode pojedinca u konstruiranju vlastitog identiteta.

Ključne riječi: *identitet, rod, spol, transrodnost*

# SUMMARY

Sara Kekuš, Antonio Penić, Mislav Pislak, Eugenija Prša: *Socially engaged documentary film "Metamorphosis"*

Through the form of a socially engaged documentary film, "Metamorphosis", the concept of transgender is presented in the light of our society’s everyday life. By following three individual cases, the film presents the issues behind the diagnosis of gender dysphoria, as well as the ways the protagonists deal with it. In this approach, apart from the informative, the film also contributes to the emotional function through which the viewer can identify with the situation that the protagonists are dealing with, thus making it easier to understand the problem of transgender. Primarily, given the aim to inform, the film introduces the audience to the basic terms and concepts within which our society perceives transgender. Starting with the selection of the filming locations and frames to the selection of the information organization, complete process was accompanied by a poor technical support that influenced the final piece. Regardless of this aspect, issues of defining gender and sex within social constructions are pointed out. Thereby, questioning the boundaries of social constructions with the aim to accept the individuals' freedom to design their own identity.

Key words: *identity, gender, sex, transgender*

# BIOGRAFIJE AUTORICA I AUTORA

Sara Kekuš rođena je 30. travnja 1997. godine u Zagrebu. U književnost se zaljubila već u osnovnoj školi zahvaljujući treneru karatea koji je ujedno i profesor na Filozofskom fakultetu. Početkom prvog razreda srednje škole upisala je glumu na Zagrebačkom kazalištu mladih gdje je bolje upoznala književni izričaj i dikciju. Trenutno studira na Fakultetu političkih znanosti u Zagrebu, na preddiplomskom studiju novinarstva. Odabir joj je bio lak s obzirom na to da kroz pisanje i interakciju s ljudima najbolje djeluje.

Antonio Penić rođen je 17. ožujka 1993. u Zagrebu. Prilikom pohađanja Zagrebačke umjetničke gimnazije, Antonio je sudjelovao na fakultativnim radionicama filmske i scenske umjetnosti koje su formirale temeljno znanje iz navedenih područja i usmjerile njegov interes u pravcu umjetničkog izražavanja. S dramskom grupom „Didaskalije“, Antonio je nastupio na županijskim natjecanjima literarno-dramske smotre - Lidrano. Uz školovanje, svoje iskustvo na kazališnim daskama je gradio pohađajući Malu akademiju i Zagrebačko kazalište mladih gdje je imao priliku surađivati na igranoj predstavi „Put oko svijeta u 80 dana“, u režiji Krešimira Dolenčića. Upisom na studij novinarstva na Fakultetu političkih znanosti u Zagrebu, Antonio je proširio svoje interese na područje medijske kulture i komunikacijskih znanosti. Kao novinar, objavio je nekolicinu članaka za internet portale u području kulturnih događanja, mode i tehnologije. Također, odnedavno stječe nove vještine snimanja i uređivanja audio-vizualnih sadržaja svojim angažmanom na Televiziji Student.

Mislav Pislak rođen je 04. travnja 1992. u Zagrebu. Tijekom srednje škole postao je članom tek osnovane Grupe mladih Centra za mirovne studije, koji mu je omogućio sudjelovanje na brojnim edukacijama, seminarima te lokalnim i regionalnim školama ljudskih prava po gotovo čitavoj regiji. Neko je vrijeme radio kao regruter na projektu direktnog dijaloga u Amnesty Internationalu i Zelenoj akciji, da bi kasnije postao volonterom tijekom festivalskih sezona udruge Domino. Neki od završenih seminara/edukacija su „Vršnjak pomagač“, o pomaganju djeci s poteškoćama u razvoju i njihovom uključivanju u društvu, trening Mreže Mladih Hrvatska, „Kako do ravnopravnosti“, o suzbijanju diskriminacije na tržištu rada, projekt „Make a step“, koji je povezao studente Beograda i Zagreba kroz umjetničko izražavanje, te je sa svojom originalnom predstavom dospio do županijskog natjecanja u LiDraNu. Trenutno je student prve godine novinarstva na Fakultetu političkih znanosti u Zagrebu, a u slobodno se vrijeme bavi fotografijom (ispred i iza objektiva), glumom te ponajviše ljudima.

Eugenija Prša rođena je u Zagrebu 23. siječnja 1998. Završila je srednjoškolsko obrazovanje u Prirodoslovnoj školi Vladimira Preloga. Sudjelovala je na projektu Euronet 50/50 i Euroscola (18.12.2015.) Sve četiri godine školovanja došla je do županijskog natjecanja LiDraNo s tim da je 2015. pristupila na državnu razinu s jednim literarnim, dva novinarska rada i kao urednica srednjoškolskog časopisa Labos. Također 2014. pristupila je državnom natjecanju kao urednica istog. Studentica je prve godine studija novinarstva na Fakultetu političkih znanosti Sveučilišta u Zagrebu.

# PRILOZI

Film „Metamorfoze“ na DVD-u i na USB - u